Skrywer laat kultuurerfenis herleef | Mossel Bay Advertiser
Skrywer laat kultuurerfenis herleef
Friday, 09 March 2012, 00:00
Skrywer Mary Sadler en haar seun, Robert, se ondernemingsgees ken geen perke nie en vind gestalte in hulle eie uitgewery, Groenheide Boeke, gebasseer in Hartenbos. Nie net genereer Mary oorspronklike werk nie, maar fokus ook op die herpublikasie van kultuurskatte soos die Rooi Jan-reeks wat uit kopiereg is.
MOSSELBAAI NUUS - 'n Mens moet deesdae spaarsamig werk met die uitdrukking; 'ek kan 'n boek skryf', want daar is min mense wat die woord só goed by die daad kan voeg soos Mary Sadler. Mary skryf reeds etlike jare en publiseer haar eerste roman, 'Sand' in 2004.
Alhoewel fiktief, is die roman, wat baie goed in literêre kringe ontvang is, deeglik nagevors en daarom histories korrek. 'Sand' speel af in die laat 1800's en handel oor die konflik tussen die Korannas, 'n etniese groep wat feitlik totaal uitgesterf het, bekend in die Upington-omgewing waar sy grootgeword het, en die destydse koloniale regering.
Mary is egter 'n uiters produktiewe skrywer en haar pennevrug stop beslis nie daar nie. Tydens 'n gesprek met 'n bibliotekaresse oor die tekort aan lekkerleesboeke, ontstaan die Karoo Avonture-reeks met die karakter Lang Henning as held, 'n vrybuiter van die vlakte wat gedurende die 1870's die stryd voer teen boewe en skurke. Lang Henning het sopas sy dertiende avontuur in die Karoo beleef, so wild soos die Weste nooit was nie en die veertiende episode is feitlik gereed vir publikasie.
Volgens Mary is haar skryfmetode baie sistematies en neem dit haar ongeveer 'n maand om Lang Henning en sy makkers al hulle draaie klaar te laat loop. Die Karoo Avonture-reeks word beskryf as leersame lektuur aangesien dit bestempel kan word as lekkerlees geskiedenis, weergegee in 'n suiwer Afrikaanse idoom. Daar word selfs tans onderhandel om hierdie reeks te vervat as Afrikaanse voorgeskrewe boeke by skole in Gauteng en Mpumalanga.
Maar steeds is dit het einde niet van die Sadler-ondernemingsgees. Mary en haar seun, Robert het hulle eie uitgewery begin, genaamd Groenheide Boeke. Nie net druk en bind hulle self die boeke nie, maar hulle is ook verantwoordelik vir die bemarking en plasing daarvan. Die afwesigheid van 'n middelman het 'n noemenswaardige impak op koste, wat die boeke dus baie meer bekostigbaar in die handel maak. Mary fokus egter nie net op die generering van oorspronklike literatuur nie, maar ook op die herpublikasie van klassieke kultuurboeke wat uit kopiereg is, soos onder andere die bekende Rooi Jan-reeks deur Reinhardt Hendriks.
Die Karoo Avonture-reeks is beskikbaar by verskeie boekwinkels in Mosselbaai. Vir meer inligting oor Groenheide Boeke, besoek www.groenheide.co.za